Κάτω Καμήλα Σερρών

Η Κάτω Καμήλα είναι χωριό της δημοτικής ενότητας Σκουτάρεως του δήμου Σερρών. Βρίσκεται 12 χλμ. νοτιοδυτικά από την έδρα του Δήμου, τις Σέρρες. 

Σύμφωνα με την τελευταία απογραφή πληθυσμού-κατοικιών 2021, ο μόνιμος πληθυσμός του χωριού είναι 955 κάτοικοι. Η κοινότητα έχει έκταση 13,015 τ.χλμ. και 10 μ. μέσο υψόμετρο.Εθνική Στατιστική Υπηρεσία, Απογραφή πληθυσμού της 18ης Μαρτίου 2001 - Πίνακας 3  

 Ιστορία και Έθιμα 
Το χωριό ιδρύθηκε πριν περίπου 345 χρόνια,γύρω στο 1680, και αποτελούσε τούρκικο τσιφλίκι. Ο τσιφλικάς είχε υπό την κατοχή του μεγάλες εκτάσεις γης, μικρό τμήμα των οποίων παραχωρούσε σε προγόνους των σημερινών κατοίκων. Ωστόσο, το μεγαλύτερο μέρος της παραγωγής το έδιναν σε αυτόν ως ένα είδος φόρου, με αποτέλεσμα να ζουν κάτω από δύσκολες συνθήκες. Στην Κάτω Καμήλα υπήρχε τούρκικος πληθυσμός μέχρι το 1912, χρονιά κατά την οποία έφυγαν για την πατρίδα τους.

Μετά την ανταλλαγή του πληθυσμού το 1922 ήρθαν στο χωριό οι Μικρασιάτες πρόσφυγες από τα Πιστικοχώρια και πιο συγκεκριμένα από το χωριό Κήδεια (Καρακότζα). Έπειτα από την μικρασιατική καταστροφή, οι οικογένειες εγκαταστάθηκαν στην Κάτω Καμήλα και τη Νέα Ζίχνη Σερρών, ενώ νωρίτερα είχαν έρθει στο χωριό οι Θρακιώτες πρόσφυγες από το χωριό Σουμπάσκιοϊ.

Στο χωριό λειτουργεί ο Εκπολιτιστικός και Εξωραϊστικός Σύλλογος Κάτω Καμήλας, που ιδρύθηκε το 1982. Για κάποια χρόνια ήταν ανενεργός και το 2010 λειτούργησε ξανά. Από τότε έχει ενεργή παρουσία σε πολλές εκδηλώσεις. 

Στην Κάτω Καμήλα κάθε Καθαρά Δευτέρα πραγματοποιείται καρναβάλι.  Από το 1975 αποτελεί παράδοση και πλήθος κόσμου από τις γύρω περιοχές παρακολουθεί την εκδήλωση, με χορούς από τον σύλλογο του χωριού, το έθιμο του Μπέη και παρέλαση αρμάτων.  

  Διοικητικές μεταβολές 

Η κοινότητα της Κάτω Καμήλας ακολούθησε τις παρακάτω διοικητικές μεταβολές:

 Το 1920 συστάθηκε κοινότητα με έδρα τον οικισμό Κάτω Καμήλα (Οσμάν Καμήλα), η οποία αποτελείτο από τον ομώνυμο οικισμό καθώς και τους οικισμούς Γκούντελη (Βαμβακούσσα), Κουμάργιαννη (Κουμαριά), Κιοπεκή (Σκούταρι), Τζαμί Μαχαλέ (Κουβούκλια), Άγκω Μαχαλά (Αδελφικό) και τον Αντά. Οι ονομασίες στις παρενθέσεις αποτελούν τις νέες και σημερινές ονομασίες των οικισμών.
 Το 1926 (ΦΕΚ 217Α – 30/6/1926) αποσπώνται κάποιοι οικισμοί από την κοινότητα με έδρα την Κάτω Καμήλα και σχηματίζουν δύο νέες κοινότητες: Οι οικισμοί Κισκεπεσί (Σκούταρι) και Αντάς ορίζονται ως κοινότητα με έδρα την κοινότητα Κιοπεκή και οι οικισμοί Κουμάργιαννη (Κουμαριά) και Άγκω Μαχαλάς (Κουβούκλια) ορίζονται ως κοινότητα με έδρα την Κουμάργιαννη.

Ακολούθησαν οι μετονομασίες κάποιων οικισμών. Το 1926, ο οικισμός Γκούντελη μετονομάστηκε Βαμβακούσσα και το 1927 ο οικισμός Τζαμί Μαχαλέ μετονομάστηκε Κουβούκλιον.

 Το 1933 ο οικισμός Βαμβακούσσα αποσπάται από την κοινότητα της Κάτω Καμήλας και αποτελεί νέα κοινότητα με έδρα την Βαμβακούσσα.
 Το 1940 το όνομα του οικισμού Κουβούκλιον μετατρέπεται σε Κουβούκλια.
 Το 1950 ο οικισμός Κουβούκλια αποσπάται από την κοινότητα της Κάτω Καμήλας και αποτελεί νέα κοινότητα με έδρα τα Κουβούκλια.
 Το 1997 ο οικισμός Κάτω Καμήλα καταργείται σαν κοινότητα και σύμφωνα με το Πρόγραμμα Καποδίστριας μετονομάζεται  σε δημοτικό διαμέρισμα και προσαρτάται στο δήμο Σκουτάρεως. Στον ίδιο δήμο προσαρτώνται και τα ακόλουθα δημοτικά διαμερίσματα: Σκούταρι, Αγία Ελένη, Αδελφικό, Βαμβακούσσα, Κουβούκλια, Κουμαριά, Κωνσταντινάτο και Πεπονιά.
 Το 2010 ο οικισμός Κάτω Καμήλα αποσπάται από το δήμο Σκουτάρεως και προσαρτάται στο δήμο Σερρών.

 Προσωπικότητες 
Κατάγονται από την Κάτω Καμήλα
 Ευαγγελία Τζαμπάζη (1960), Ελληνίδα Ευρωβουλευτής

 Παραπομπές 

Κατηγορία:Χωριά της περιφερειακής ενότητας Σερρών
Κατηγορία:Δήμος Σερρών